Esbjerg: Der var lagt op til, at den for Esbjerg voldsomt eftertragtede afdeling af Energistyrelsen, som beskæftiger sig med olieressourcerne i Nordsøen, skulle flyttes til landets oliehovedstad i forbindelse med regeringens udflytning - Bedre Balance II - som blev præsenteret i sidste uge.

Men Esbjerg Kommune og borgmester Jesper Frost Rasmussen (V) fik sammen med det lokale folketingsmedlem Carl Holst (V) en lang næse. For da det kom til stykket, var 29 stillinger fra Energistyrelsen, som ifølge JydskeVestkystens oplysninger helt op til få dage før offentliggørelsen ellers havde figureret på listen over job, der skulle flyttes væk fra hovedstaden, forsvundet.

Nu går rygterne fra både kilder på Christiansborg og kilder i Esbjergs olieindustri på, at Maersk Oil har gjort sin indflydelse gældende, fordi det med en snarlig overtagelse af franske Total ville skabe for stor usikkerhed omkring relationen til oliespecialisterne i Energistyrelsen. Mange tror nemlig ikke på, at styrelsens oliefolk ville tage med til Esbjerg, og dermed ville Maersk Oil/Total risikere at skulle begynde forfra i et samarbejde med nye folk på de centrale placeringer i Energistyrelsen.